## El Consell aprova l’avantprojecte de la Llei de protecció i ordenació de la costa valenciana

*** La futura norma garantirà la compatibilitat entre les activitats econòmiques i la preservació del medi ambient
* Se centra en la protecció dels valors naturals essencials i de la biodiversitat, amb un apartat específic per a la posidònia**

El Consell ha aprovat l’avantprojecte de la Llei de protecció i ordenació de la costa valenciana, que té per objecte la gestió integral i la sostenibilitat del litoral de la Comunitat Valenciana.

Amb este pas, la Conselleria de Medi Ambient, Infraestructures i Territori continua la tramitació d’un marc normatiu que permeta l’ordenació efectiva del litoral valencià, promovent la preservació dels seus valors naturals i culturals, així com la prevenció de riscos, en particular d’aquells derivats del canvi climàtic. A més, es proposa la conservació i millora del patrimoni cultural de les àrees costaneres i el resguard dels nuclis urbans i poblats tradicionals.

Cal assenyalar que entre les competències assumides per la Generalitat es troba la regulació de l’ordenació del litoral, la pesca en aigües interiors i l’aqüicultura, entre altres. Amb la finalitat d’implementar una planificació coherent i adaptada a la singularitat de la costa valenciana, s’establix que serà la mateixa Comunitat Valenciana, a través de les Corts, l’encarregada de crear els instruments normatius necessaris per a protegir estos ecosistemes.

En este sentit, la regulació de l’ordenació del litoral es presenta com a essencial per a dotar de seguretat jurídica les activitats costaneres, reemplaçant normes reglamentàries prèvies que no garantien l’estabilitat necessària.

**Principis de la llei**

La proposta normativa es fonamenta en principis de protecció i millora ambientals, així com en la reordenació paisatgística. La finalitat que té és regular de manera efectiva l’ús i la conservació del litoral garantint la compatibilitat entre les activitats econòmiques i la preservació del medi ambient.

D’esta manera, el seu principal objectiu és oferir una regulació coherent i responsable que permeta, entre altres aspectes, ordenar el territori costaner des de la mar fins als límits territorials; compatibilitzar la protecció dels valors naturals amb el desenrotllament econòmic; abordar el fenomen de la regressió costanera mitjançant ferramentes de protecció per a les comunitats afectades; incloure els ajuntaments costaners en la gestió del litoral, i donar-los veu en la presa de decisions.

**Estructura de la norma**

Amb un total de 59 articles, a més de set disposicions addicionals i tres transitòries, la futura llei establix directrius per a l’ordenació del litoral, que comprenen des de principis de distribució de competències entre administracions fins a la regulació específica de platges i un sistema de catalogació que classifica estes en funció del seu grau d’urbanització.

Este avantprojecte també busca reformular el Pla d’acció territorial de la infraestructura verda del litoral (Pativel), perquè eleva a rang de llei les normes bàsiques de zonificació del litoral, establint els usos permesos, prohibits i autoritzables en cada àrea. L’objectiu és aportar una planificació més clara i amb més seguretat jurídica, atés que les normes generals tindran caràcter legal, i serà la norma reglamentària l’encarregada de classificar i catalogar cada zona del litoral, la qual cosa pretén augmentar tant la seguretat jurídica com la flexibilitat en la gestió del territori.

Així mateix, la futura llei se centrarà en la protecció dels valors naturals essencials i de la biodiversitat evitant accions que puguen danyar-los. Per primera vegada, una llei valenciana protegirà específicament la posidònia, amb la prohibició, amb caràcter general, del fondeig d’embarcacions sobre esta espècie.

Un altre dels objectius implica impulsar l’estratègia de l’economia blava a la Comunitat Valenciana buscant promoure un desenrotllament sostenible i responsable dels recursos marins, assegurant beneficis econòmics a llarg termini i respectant el medi ambient.

La part final de la llei establix un règim d’inspecció i sancions orientat a mantindre l’equilibri entre els valors naturals i les activitats humanes. A més, les disposicions addicionals aborden la vigilància de resolucions estatals que puguen afectar negativament la costa valenciana, l’elaboració d’un inventari de terrenys costaners degradats i la creació d’àrees de sòl per a reordenar espais que no siguen recuperables.

Fecha: 22/10/2024